Bybelskool » Die belofte van die ewige lewe
Ons kom aan die einde van my bydraes oor die 52 vrae in die boek Wie is God? Dit was 'n wonderlike reis saam met julle almal. Dit is dan ook gepas om af te sluit met die belofte van die ewige lewe.
Ek gee vir julle twee skakels na wat ek reeds in Bybelskool oor die twee laaste hoofstukke in die Bybel geskrywe het. Lees dit en verheug jou in die gebeurtenis wat aan die een kant die einde van alles is, maar tegelykertyd ook ook die begin van alles is. Die volmaakte lewe saam met God. Die ewige lewe.
God is waarlik die Alfa en die Omega. Die begin en die einde.
'n Ietsie ekstra:
Die heerlikheid van God is 'n ontsagwekkende kaleidoskoop van kleure. Johannes sê in Openbaring dat Hy die voorkoms het van 'n kristalhelder Jaspissteen – groen (Openb 21:10-11). Op 'n ander plek sê Johannes dat God ook die voorkoms van Karneool het – rooi. Trouens, rondom sy troon is 'n reënboog of "halo" (iris) wat soos smarag (σμαράγδινος) skyn – ook groen (Openb 4:3).
Daarmee word natuurlik 'n verband gelê met die OT teken van die reënboog (qěšěṯ) met sy betekenis as 'n teken van die verbond van God met die aarde en almal daarop om nie weer die hele aarde met water te vernietig nie (Gen 9:12-17).
Esegiël beskryf sy troon as gebou van saffiere – blou – en sy voorkoms soos blinkende brandende metaal: "Die glans rondom was soos dié van die reënboog in 'n wolk na die reën." (Eseg 1:22-28). Soos Moses dit ook in Eksodus doen: "onder sy voete was 'n plaveisel soos saffiersteen, so blou soos die hemel self." (Eks 24:9)
Let op dat dit aan die een kant die primêre kleure is waarmee alle fotograwe werk, RGB, Rooi-Groen-Blou. Die beskrywing van God hou ook verband met die primêre kleure van die verf waarmee kunstenaars werk: rooi, geel, blou. Maar hier is dit veral die primêre kleure van lig wat in fokus is.
Die fondamente van die stad is versier met edelgesteentes, twaalf van die sogenaamde anisotropiese edelgesteentes wat nie net hulle eie kleur het nie, maar onder suiwer lig al die kleure van die reënboog aanneem. Interessant is dat daar nie isotropiese edelgesteentes op die fondamente is nie, want wanneer daar suiwer lig op hulle val, dan raak hulle swart of grys. Dit is dinge soos diamante of robyne.
Dit is nie iets wat Johannes in die eerste eeu van ons jaartelling sou geweet het nie. 'n Getuienis van God se kennis wat allesomvattend is.
Dit is die 12 edelgesteentes waarmee die fondamente versien is, die fondamente waarop die name van die twaalf apostels van die Lam geskrywe staan:
Jaspis is ook groen, anders as in hierdie grafika
JASPIS (ἴασπις) – groen – die hele stad Jerusalem is van japisstof gebou(Openb 21:10-11), maar dit is ook die eerste edelgesteente op die fondamente (Openb 21:19);
SAFFIER (σάπφιρος) – blou (Openb 21:19);
AGAAT (χαλκηδών) – melkerig grys (Openb 21:19);
SMARAG (σμάραγδος) – groen (Openb 21:19);
SARDONIKS (σαρδόνυξ) – wisselende kleure (Openb 21:20);
KARNEOOL (σάρδιον – Sardius) – rooi (Openb 21:20);
CHRISOLIET (χρυσόλιθος) – geelgoud (Openb 21:20);
BERIL (βήρυλλος) – blou of groen (Openb 21:20);
TOPAAS (τοπάζιον) – geel (Openb 21:20);
CHRISOPRAAS (χρυσόπρασος) – groen (Openb 21:20);
HIASINT (ὑάκινθος) – blou (Openb 21:20);
AMETIS (ἀμέθυστος) pers of violet (Openb 21:20).
Met suiwer lig daarop gefokus
Dieselfde lig op iets soos 'n diamant
En dan is daar nog die poorte van die stad wat elkeen uit 'n kosbare massiewe pêrel gebou is en die strate van goud wat so deurskynend soos glas is.
 Louw, J.P. & Nida, E.A., 1996. Greek-English lexicon of the New Testament: based on semantic domains, 1, p.24.